Karin Liltorp (M), 2023-03-14:
Tak for ordet.
Det er jo en fornøjelse at stå her i dag, hvor vi kan konstatere, at samarbejdet mellem EU-landene er godt, stabilt og ikke mindst har vist sig meget handlekraftigt i 2022.
Det er selvfølgelig ikke et samarbejde helt uden konflikter og uenigheder, men sådan må det jo være i et alsidigt fællesskab.
Jeg vil i den forbindelse berøre krigen i Ukraine, den grønne omstilling og migrationen.
Det er over 50 år siden, at danskerne sagde ja til at træde ind i EF-fællesskabet, og siden da har det fællesskab cementeret sig som en stærkere union.
Indimellem har der for os danskere været en vis skepsis forbundet med samarbejdet.
Vi har været bekymrede for, at de andre skulle blande sig for meget i vores interne forhold, men nu kan vi, om end på en meget ulykkelig baggrund, igen konstatere, at EU-samarbejdet fungerer.
Det skal nemlig ses i lyset af Ruslands invasion af Ukraine og den nye situation med krig i Europa.
I 2022 er det nemlig blevet klart, at EU-samarbejdet ikke blot er forankret i det indre marked, men også i et bredere demokratisk værn mod krigsoprustningen fra øst.
Og blot for at understrege aktualiteten og nødvendigheden af sådan et værn er det på lørdag 9-årsdagen for Ruslands annektering af den ukrainske halvø Krim.
Ruslands aggressioner bliver dermed også en påmindelse om, at vi lever i en verden, hvor frihed, rettigheder og demokrati ikke er selvfølgeligheder, og det tror jeg står soleklart for danskerne.
2022 blev nemlig året, hvor et overvældende flertal i solidaritet besluttede sig for, at Danmark skulle afskaffe EU-forsvarsforbeholdet og træde kompromisløst ind i EU-samarbejdet om sikkerhed, forsvar og fred.
EU er for mig et fællesskab, hvor vi forpligter hinanden på at arbejde for en verden uden krig og ødelæggelse og for en mere harmonisk sameksistens, hvor vi sammen tager hånd om nutidens og fremtidens problemer.
Det ansvar har vi løftet i EU.
Vi har stået side om side med Ukraine.
Vi har også vedtaget en række historisk hårde sanktioner mod Rusland og ydet omfattende økonomisk støtte til Ukraine, både militært, økonomisk og humanitært.
Men vores frihedskamp er ikke slut, og EU vil være der for ukrainerne, indtil de forhåbentlig kan sige, at de endnu en gang er herre i eget hus.
Krigen i Ukraine har også haft en indvirkning på vores europæiske energimarked, og både virksomheder og forbrugere har mærket de markante prisstigninger på el og gas.
Men med en fælles indsats for europæisk uafhængighed af russisk gas og håndtering af energiforsyningskrisen kan vi sammen komme helskindet ud på den anden side.
EU er kommet og kommer vedvarende med en række initiativer, der skal understøtte den forandring, som også understøtter en grønnere fremtid.
Og som det ofte er med kriser, rykker vi med lovgivningsarbejdet, og det er positivt, specielt for den grønne omstilling.
En acceleration af den grønne omstilling skal fjerne importafhængigheden af russisk gas og sikre vores forsyningssikkerhed for fremtiden.
EU står over for et væld af grønne muligheder, hvor vi skal spille hinanden gode med respekt for de enkelte landes konkurrenceevne.
Og det gør vi ved at samarbejde om Kommissionens grønne lovgivningspakke Fit for 55, herunder REPowerEU-planen, der skal understøtte omstillingen til vedvarende energi, så vi når vores klimamålsætninger.
EU byder på et væld af nye fælles muligheder, og som et lille land i en stor verden står vi alene, hvis vi ikke ser mod det fælles europæiske samarbejde.
Jeg har sammen med Udenrigsudvalget netop været i Uganda, som er et af verdens fattigste lande.
Der fik vi ved selvsyn bekræftet det, vi alle godt vidste: Alle er ikke så privilegerede, som vi er her i Vesten.
I EU forsøger vi lige nu at finde den rigtige balance mellem ansvar og solidaritet, og lige nu er fokus på at styrke de ydre grænser og hjælpe de medlemsstater, der oplever det største migrationspres.
Det løser selvfølgelig ikke det grundlæggende problem med migration, så samtidig diskuteres det, hvordan vi bedst forebygger behovet for migration.
Det er helt sikkert et dilemmafyldt område, men vi tror på, at de bedste løsninger findes i fællesskab.
Som jeg startede med at sige, er det en fornøjelse at være vidne til en union, der fungerer og tager ansvar, når der er allermest brug for det.
Og for fremtiden vil jeg som Moderaternes EU-ordfører gøre mit til, at vi understøtter den solidaritet, der udspringer af EU-samarbejdet.
Tak for ordet.